Sneeu, reën laat Suid-Kaap bibber | Netwerk24
Deur Jackie Kruger 07 September 2018 17:31
Sneeu het Vrydag op plekke in die Suid-Kaap, Klein-Karoo en omliggende gebiede geval en tot soveel as 60 mm reën word nog tot Saterdagoggend aan die Suid-Kaapse kusgebied verwag.
Vrydagoggend vroeg was sneeu reeds sigbaar op die Outeniekwaberge by George, op die Langeberge by Swellendam en die Swartberge by Oudtshoorn, volgens Snow Report SA, asook by De Hoop en Uniondale, volgens Reënval in SA se Facebook-blad.
Gerhard Otto, hoof van rampbestuurder by die Garden Route-distriksmunisipaliteit, het Donderdagaand in ’n stemboodskap op die Oudtshoorn-munisipaliteit se WhatsApp-groep gesê tussen 40 mm en 60 mm reën is deur die Suid-Afrikaanse Weerdiens voorspel vir die kusgebiede van Mosselbaai tot in Bitou, wat Plettenbergbaai insluit, en tot 80 mm reën in die bergagtige gebiede.
“Ons is gewaarsku oor sneeu van 10 cm tot 15 cm op die Outeniekwaberge en ook sneeu op die Swartberge,” het hy gesê.
As voorsorgmaatreël vir die reën is ’n kanaal deur die Mosselbaai-munisipaliteit by die Groot-Brakrivier gegrawe om die riviermonding te dreineer indien dit nodig blyk te wees. By die Touwsrivier in Wildernis is ’n soortgelyke kanaal deur Sanparke gegrawe. Die vlak van die Swartvlei-riviermonding in Sedgefield word ook gemonitor, volgens hom. Rampbestuurspanne is gereed.
In Stilbaai naby Riversdal is 22 mm reën tussen Donderdag- en Vrydagoggend gemeet, volgens Reënval in SA. Teen Vrydagoggend het dit reeds meer as 33 mm in Mosselbaai gereën, meer as 19 mm op sekere plekke in Heidelberg in Hessequa, en meer as 10 mm in Oudtshoorn.
In die Schuinskraal-omgewing naby Hoekwil (Wildernis) het dit teen Vrydagoggend omstreeks 11:00 reeds 22 mm gereën, volgens ’n inwoner, Cathy Knight.
Teen Vrydagoggend is nog geen probleme by rampbestuur aangemeld nie, het Otto by navraag gesê. “Dit reën net lekker. Die meeste reën word tussen Vrydag en Saterdagoggend verwag. Vrydagoggend, byvoorbeeld, het Witsand al so 35 mm gehad.”
Volgens die weerdiens word geen reën Sondag vir plekke soos George, Mosselbaai of Oudtshoorn voorspel nie, maar dit sal koud bly met temperature onder 20 °C.
Meer oor: Suid-Kaap | Reënval | Sneeu
Veldbrande én sneeu naweek in Oos-Kaap verwag
Reën, sneeu, koue op pad na Wes-Kaap